Xi ġmiel! Ġunju beda bit-tfaqqigħ tas-sajjetti, ir-ragħad u l-beraq. Ġunju tar-Repubblika Fl-Italja jiċċelebraw il-festa tar-Repubblika bi sfilata militari, b'madwar sebat elef suldat jimmarċjaw fil-Fori Imperiali. Il-marċ għall-glorja tar-Repubblika. Ir-Repubblika ta' Malta wkoll għandha festa x'tiċċelebra f'Ġunju. Bħalma saret moda dan l-aħħar, il-ġurnata tfisser maratona ta' ġbir għall-Partit. Min jaf kemm kienu se jistadu liri mill-but Wenzu Dyer, Guzeppi Bajada, Leli Attard u Karmnu Abela kieku l-ixkubetti Ingliżi ma taqqbuhomx? Għal dawk li ma jridux joħorġu l-ħbub għall-bwiet ħoxnin tal-Partit, u forsi jinsabu mħassba li r-Repubblika qiegħda timtela bil-ġrieden suwed, il-Lemin qed jorganizza dimostrazzjoni kontra l-immigrazzjoni illegali fl-istess inħawi fejn inġibed il-grillu fuq id-dimostranti li kienu qegħdin imutu bil-ġuħ. Rule Britannia! Britannia rule the waves Hemm Ġunju tal-ballun kull erba' snin. Ma tistax ma tintebaħx. Int u dieħel l-isptar San Luqa tiltaqa' ma' xwejjaħ ibigħ il-bnadar tat-tliet kuluri: aħdar-abjad-aħmar vs ikħal-abjad-aħmar. L-istess mistħija terġa' tfiġġ. L-armaturi tal-ħwienet tal-ħwejjeġ, it-tilari fuq il-monti ... kullimkien jerħi l-iskiżofrenija tar-Repubblika Maltija. Qegħdin ibassru li l-Ingilterra se tirbaħ il-kampjonat dinji. Min jaf kemm hawn min diġà qed ilesti l-ħornijiet u s-suffarelli. B'dedika lil dawn ir-repubblikani (mill-innu ta' James Thomson (1700-1748) The Muses, still with freedom found, Shall to thy happy coast repair: Blest isle! with matchless beauty crowned, And manly hearts to guard the fair. Xi ġmiel! Ġunju beda bit-tfaqqigħ tas-sajjetti, ir-ragħad u l-beraq.
Ġunju